**Fransk fortsættersprog B** Uddrag af læreplan og vejledning fra UVM

**Mundtlig prøve med eksaminationstid på ca. 30 minutter.**

**Der gives 60 minutters forberedelsestid.**

**1)** **Præsentation på fransk af en ukendt, ubearbejdet fransksproget tekst** (ca. en ns.)

En normalside er for prosa 2400 enheder (antal anslag inklusive mellemrum), for lyrik 30 verslinjer og for afspillet tekst ca. tre minutter. Teksten er forsynet med en introduktion og nogle korte instrukser på fransk, der angiver, hvordan eksaminanden skal arbejde med teksten. Den er glosseret under hensyntagen til niveau og sværhedsgrad og har tilknytning til et af de studerede emner. Det studerede emne skal inddrages i præsentationen.

Eksempler på instrukser:

- Fais un résumé du texte.

- Présente les deux personnages du texte.

- Décris l’endroit où se passe l’histoire.

- Quelle est la relation entre les personnages ?

- Dans le texte, quels sont les éléments du conte de fée typiques ?

- Explique « [citat fra teksten] » et commente cette phrase/ce que dit…

- Quel est le conflit dans le texte ?

- Explique la fin du texte.

Under præsentationen kan eksaminanden benytte egne noter, elektronisk præsentation eller lignende, men oplæsning kan ikke i sig selv tælle positivt i bedømmelsen. Under selve eksaminationen er der ikke tid til at konsultere noter, slå ord eller realia op, men eksaminanden kan eksempelvis støtte sig til kortere gloselister eller mindmaps, ligesom eksaminanden kort kan citere fra nogle medbragte værker for at underbygge væsentlige pointer i sin perspektivering til det læste emne.

Præsentationen efterfølges af en uddybende perspektiverende samtale på fransk. I denne samtale uddybes eksaminandens forståelse af tekst-materialet og af dets relation til det studerede emne. Præsentationen varer 5-7 minutter, og inkl. den efterfølgende samtale varer denne del af prøven ca. 15 minutter.

**2) Samtale på fransk med udgangspunkt i et ukendt billede om almene emner.**

Det vigtige her er den spontane samtale, interaktionen mellem eksaminator, censor og eksaminand. Eksaminanden skal naturligvis demonstrere en forståelse af, hvad billedet forestiller eller udtrykker, men det drejer sig ikke om en egentlig billedanalyse.

Eksaminanden skal demonstrere, at han/hun kan bevæge sig sprogligt spontant på flere niveauer (fx fra ”on voit que” til ”on comprend que”), og kan inddrage viden om kulturelle, samfundsmæssige, historiske og/eller almenmenneskelige forhold.

En billedbeskrivelse i sig selv er altså ikke tilstrækkeligt. En forudsætning for, at samtalen glider, er bl.a. eksaminandens ordforråd og sproglige beredskab generelt. Denne del af prøven varer ca. 10 minutter.

**Bedømmelseskriterier.**

Ved den mundtlige prøve lægges der vægt på, at eksaminanden på fransk kan præsentere og perspektivere det ukendte tekst-materiale og inddrage relevante elementer af fransk og frankofon kultur, litteratur, historie og samfund fra det studerede emne. Endvidere lægges der vægt på samtalefærdighed og tekstforståelse. Sammenhængende sprogbrug er vigtigere end korrekthed i detaljen. Der gives én karakter ud fra en helhedsvurdering.